LV Eiropas Savienības Oficiālais Vēstnesis L 170/3

KOMISIJAS REGULA (ES) 2017/1164

(2017. gada 22. jūnijs),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz maksimālajiem akrinatrīna, metalaksila un tiabendazola atlieku līmeņiem konkrētos produktos un uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Akrinatrīna maksimālie atlieku līmeņi (MAL) tika noteikti Regulas (EK) Nr. 396/2005 III pielikuma A daļā. Metalaksila un tiabendazola MAL tika noteikti minētās regulas II pielikumā un III pielikuma B daļā.

(2) Attiecībā uz akrinatrīnu Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošo MAL pārskatīšanu (2). Tā ierosināja mainīt šīs atliekas definīciju. Iestāde konstatēja, ka attiecībā uz MAL, kas noteikti banāniem, melonēm, pipariem, arbūziem, persikiem un aprikozēm, pastāv risks patērētājiem. Tāpēc ir lietderīgi pazemināt šos MAL. Attiecībā uz citiem produktiem tā ieteica palielināt vai saglabāt spēkā esošos MAL. Tā secināja, ka attiecībā uz MAL salātu baldriņiem, platlapu endīvijām, kressalātiem, sējas pazvērītēm, brūnajām sinepēm, sojas pupām un visiem dzīvnieku izcelsmes produktiem daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc spēkā esošie vai Iestādes noteiktie MAL minētajos produktos būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā ņems vērā informāciju, kas būs pieejama, kad būs pagājuši divi gadi no šīs regulas publicēšanas dienas. Iestāde secināja, ka, neraugoties uz konstatētajiem trūkstošajiem datiem, kritiskajā labajā lauksaimniecības praksē netika ievēroti apstiprināšanas ierobežojumi attiecībā uz akrinatrīnu sēkleņiem, aprikozēm, ķiršiem, persikiem, plūmēm, zemenēm, banāniem, ķiplokiem, sīpoliem, tomātiem, pipariem, baklažāniem, okrām (“dāmu pirkstiņi”), ķirbjaugiem ar ēdamu mizu, pipargurķīšiem, tumšzaļajiem kabačiem, melonēm, ķirbjiem, arbūziem, salātiem, pupām (svaigām, ar pākstīm) un sojas pupām un ka risku pārvaldītājiem būtu jāturpina šā jautājuma izskatīšana. Šo produktu MAL būtu jānosaka pie īpatnējās noteikšanas robežas.

(3) Attiecībā uz metaksilu Iestāde saskaņā ar Regulas (EK) Nr. 396/2005 (3) 12. panta 1. punktu iesniedza pamatotu atzinumu par spēkā esošajiem MAL. Tā ierosināja mainīt atlieku definīciju un ieteica samazināt MAL galviņkāpostiem, Ķīnas kāpostiem, kolrābjiem, spinātiem, biešu lapām (mangoldiem), pupām (svaigām, ar un bez pākstīm), zirņiem (svaigiem, ar un bez pākstīm), sparģeļiem, puraviem, pupām (kaltētām), zirņiem (kaltētiem), lupīnām (žāvētām), linsēklām, magoņu sēklām, rapšu sēklām, sinepju sēklām, sējas idras sēklām, kukurūzu, cūkgaļu un cūku taukiem, liellopu gaļu un taukiem, aitas gaļu un taukiem, kazu gaļu un taukiem, mājputnu gaļu un taukiem, pienu un putnu olām. Tā secināja, ka attiecībā uz MAL, kas noteikti greipfrūtiem, apelsīniem, citroniem, laimiem, mandarīniem, āboliem, bumbieriem, galda vīnogām, vīna vīnogām, zemenēm, sīpoliem, pipariem, sojas pupām, cūku aknām un nierēm, liellopu aknām un nierēm, aitu aknām un nierēm un mājputnu aknām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc spēkā esošie vai Iestādes noteiktie MAL minētajos produktos būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā ņems vērā informāciju, kas būs pieejama, kad būs pagājuši divi gadi no šīs regulas publicēšanas dienas. Iestāde secināja, ka attiecībā uz MAL, kas noteikti cidonijām, mespiliem, lokvām, avokado, pipargurķīšiem, kokvilnas sēklām, miežiem, griķiem, prosai, auzām, rīsiem, rudziem, sorgo, kviešiem, garšvielām no sēklām un cukurbietēm (saknēm), informācija nav pieejama un ka riska pārvaldītājiem būtu jāturpina šā jautājuma izskatīšana. Šo produktu MAL būtu jānosaka pie īpatnējās noteikšanas robežas. Par pagaidu MAL būtu jānosaka MAL garšvielām no augļiem. Šie MAL tiks pārskatīti; pārskatīšanā ņems vērā informāciju, kas būs pieejama, kad būs pagājuši četri gadi no šīs regulas publicēšanas dienas.

(4) Attiecībā uz tiabendazolu Iestāde saskaņā ar Regulas (EK) Nr. 396/2005 (4) 12. panta 1. punktu iesniedza pamatotu atzinumu par spēkā esošajiem MAL. Iestāde konstatēja, ka attiecībā uz MAL mango un kultivētām sēnēm patērētājiem pastāv risks. Tāpēc ir lietderīgi pazemināt šos MAL. Iestāde ierosināja mainīt atlieku definīciju pienam un citiem dzīvnieku izcelsmes produktiem. Tā ieteica samazināt MAL āboliem, bumbieriem, kartupeļiem, lapu cigoriņiem, cūku muskuļiem un taukiem un mājputnu muskuļiem un taukiem. Attiecībā uz citiem produktiem tā ieteica palielināt vai saglabāt spēkā esošos MAL. Tā secināja, ka attiecībā uz MAL, kas noteikti greipfrūtiem, apelsīniem, citroniem, laimiem, mandarīniem, cidonijām, mespiliem, lokvām, kumkvatiem, avokado, banāniem, papaijām, kartupeļiem, lapu cigoriņiem un visiem dzīvnieku izcelsmes produktiem, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc spēkā esošie vai Iestādes noteiktie MAL minētajos produktos būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā ņems vērā informāciju, kas būs pieejama, kad būs pagājuši divi gadi no šīs regulas publicēšanas dienas.

(5) Attiecībā uz produktiem, uz kuriem attiecīgā augu aizsardzības līdzekļa izmantošana nav atļauta un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai būtu jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(6) Par vajadzību koriģēt atsevišķas noteikšanas robežas Komisija apspriedās ar Eiropas Savienības references laboratorijām pesticīdu atlieku noteikšanai. Attiecībā uz vairākām vielām laboratorijas secināja, ka atsevišķām precēm tehnikas attīstība prasa noteikt konkrētas noteikšanas robežas.

(7) Pamatojoties uz Iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.

(8) Ar Pasaules Tirdzniecības organizācijas starpniecību par jaunajiem MAL notika apspriedes ar Savienības tirdzniecības partneriem, un to piezīmes ir ņemtas vērā.

(9) Tāpēc būtu attiecīgi jāgroza Regula (EK) Nr. 396/2005.

(10) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis. Ar pašreizējiem MAL nevar izslēgt apdraudējumu patērētājiem, tāpēc no šīs regulas piemērošanas dienas banānos, melonēs, piparos, arbūzos, persikos un aprikozēs un uz tiem noteiktā akrinatrīna vērtība (0,01 mg/kg) un mango un audzētās sēnēs un uz tām noteiktā tiabendazola vērtība (0,01 mg/kg) būtu jāattiecina uz visiem produktiem.

(11) Būtu jāatvēl pietiekami ilgs laikposms, pirms grozīto MAL piemērošanas, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Uz produktiem, kas ražoti pirms 2018. gada 21. janvāra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu:

1) attiecībā uz darbīgo vielu metalaksilu visos produktos un uz tiem;

2) attiecībā uz darbīgo vielu akrinatrīnu visos produktos un uz tiem, izņemot banānus, melones, piparus, arbūzus, persikus un aprikozes;

3) attiecībā uz darbīgo vielu tiabendazolu visos produktos un uz tiem, izņemot mango un kultivētas sēnes.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2018. gada 21. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 22. jūnijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde; Reasoned opinion on the review of the existing maximum residue levels (MRLs) for acrinathrin according to Article 12 of Regulation (EC) No 396/2005. EFSA Journal 2015; 13(7):4203.

(3) Eiropas Pārtikas nekaitīguma iestāde; Reasoned opinion on combined review of the existing maximum residue levels (MRLs) for the active substances metalaxyl and metalaxyl-M. EFSA Journal 2015; 13(4):4076.

(4) Eiropas Pārtikas nekaitīguma iestāde; Reasoned opinion on the revision of the review of the existing maximum residue levels (MRLs) for thiabendazole. EFSA Journal 2016; 14(6):4516.